**Notat til sak 16/23** ved Simon Øverland

I vedtak til felles handlingsplan støttet Strategisk samarbeidsutvalg (SSU) forslag om å starte arbeidet med å etablere faglige samarbeidsutvalg knyttet til de fire prioriterte målgruppene. Samarbeidssekretariatet ble bedt om å starte prosess og planlegging

Samarbeidssekretariatet har vurdert at en god fremgangsmåte kan være å raskt prøve etablering av Faglig utvalg for en av gruppene. Gjennom praktisk arbeid med å etablere en gruppe vil en hente erfaringer, identifisere utfordringer og drøftet disse. En slik tilnærming kan tjene som eksempel og gi grunnlag for å drøfte en generisk modell, både for sammensetning, mandat og praktisk etablering.

Av flere grunner er «barn og unge» foreslått som en aktuell gruppe å starte med: Barn og unge med helsevansker forholde seg til svært mange aktører og tjenestenivå. God samhandling er derfor av stor betydning å levere gode helse og omsorgstjenester for pasientene og familien rundt. Det er stort behov for utvikling av fag og konkrete samhandlingsmodeller for gruppen. Behov for samhandling går også langt utover «helseaksen» og involverer andre sektorer som utdanning og barnevern. Det er nylig innført endringer og harmonisering av lovverk for å styrke samhandling for barn og unge og krav til barnekoordinator er innført. De formelle endringene, flere pågående prosesser hos partene, samt felles ambisjoner og opplevde behov for å styrke samhandling for barn og unge, understøtter rask etablering av et faglig utvalg for denne gruppen.

NOU 2023:8 (Fellesskapets sykehus: Styring, finansiering, samhandling og ledelse) vektlegger videreutvikling av Helsefellesskapene som sentralt for å styrke samhandling, og fremhever «det tredje nivået» med faglige samarbeidsutvalg som av stor betydning. Felles planlegging og oppdrag gjennom Helsefellesskapene vil kreve etablerte faglige utvalg for effektiv og god saksbehandling.

Faglige samarbeidsutvalg med oppdrag fra SSU vil ikke erstatte underutvalg og nettverk i Områdeutvalgene. Faglige samarbeidsutvalg må heller ikke duplisere aktiviteter som best løses i områdene. Fagpersonene i underutvalg og nettverk vil være aktuelle deltagere i faglige samarbeidsutvalg, og vil fra sak til sak være sentrale for å løse faglige spørsmål som går på tvers av områdene. Utformingen av gode faglige utvalg, også for en eventuell «pilot» for gruppen barn og unge, bør derfor drøftes i områdeutvalgene. Vi inviterer derfor til en diskusjon og anledning til å gi innspill, ønsker og ambisjoner for etablering av felles faglige utvalg for de fire prioriterte gruppene generelt, og eventuelle spesifikke synspunkt for gruppen «barn og unge».